I de kommende uger kommer det i høj grad til at handle om politik og de nordjyske vinkler på valget på alle TV2 Nords platforme. Debatter, reportager og forklarende artikler med nordjyderne som udgangspunkt er på programmet. -	TV2 Nords ambition er at være nordjydernes stemme, hvor vi tager udgangspunkt i den hverdag og de udfordringer, som vi oplever her i landsdelen, siger redaktionschef Anders Leonhard Jensen, der sammen med chefredaktør Ingrid Buch har det overordnende ansvar for dækningen. -	Vi vil rigtig gerne inspirere til, at nordjyderne taler om valget og også selv debatterer politik i frokostpausen eller over aftensmaden, siger chefredaktør Ingrid Buch. Stort valgevent Ud over at TV2 har deres egen rullende redaktion kørende i landsdelen, så samarbejder TV2 Nord og de øvrige regioner om i alt tre nyhedstimer fra 19.00 til 20.00, hvor valget er omdrejningspunkt. Den første er allerede dagen efter valgudskrivelsen, nemlig torsdag 6. oktober. TV2 Nord arbejder også sammen med TV2 om en storstilet valgevent i Nordkraft i Aalborg den sidste torsdag inden valgdagen - altså den 27. oktober. Her kan nordjyderne kigge forbi og blandt andet opleve produktionen af nogle af de populære programmer fra TV2 News som ”News & Co.” og ”Tirsdagsanalysen” blive sendt fra Nordkraft. Om aftenen vil Højlunds Forsamlingshus blive sendt direkte fra det nordjyske kulturhus, og TV2 Nord er selvfølgelig også til stede hele dagen, hvor vi sender live fra eventen med både vores egen valgdebat og nyhedsudsendelser. Nordkraft bliver altså stedet, hvor nordjyderne både udenfor og indenfor kan komme i valgstemning. Masser af debatter TV2 Nord inviterer selvfølgelig også til debat i studiet i Aabybro, hvor vi i ”Fokus Live – Dit valg” har folketingskandidater på besøg til debat om valgets helt aktuelle emner. Hver gang tager vi udgangspunkt i en nordjyde, der vil råbe politikerne op og kræve klare svar. Vi involverer også seerne, som kan stille spørgsmål via Facebook. Udover ”Fokus Live  - Dit valg”, så barsler TV2 Nord med et nyt debatprogram med titlen ”Det er for galt”. Her er udgangspunktet også en nordjyde med noget på spil, og to folketingskandidater i studiet til at debattere og komme med svar. Dagen før selv valgdagen sender TV2 Nord ”Det sidste ord”. Her er alle de politiske partier med, og vi inddrager spørgsmål fra Facebook i debatten. Inviterer til valgtræf TV2 Nord samarbejder desuden med de andre medier i landsdelen. Sammen med P4 Nordjylland og Det Nordjyske Mediehus arrangerer TV2 Nord tre valgtræf, hvor alle de politiske partier er repræsenteret. I Himmerland er vi på Vesthimmerlands Gymnasium, i Vendsyssel foregår det i Vrå Hallen og i Aalborg er vi på Aalborg Universitet på havnefronten. - Meningen med valgtræffene er, at vi genopliver et helt klassisk vælgermøde, hvor folk i salen kan stille spørgsmål til politikerne, og efter valgtræffet er blevet klogere på, hvor de skal sætte krydset, siger Ingrid Buch. Vil være "second screen" På selve valgdagen 1. november lægger TV2 Nord fra morgenstunden ud med nyhedsopdateringer, og om aftenen har TV2 Nord et hold på Christiansborg for at følge valgets udvikling. I Nordjylland har vi livehold på landevejene for at indhente kommentarer. Vi krydrer det hele med analyser fra vores politiske analytiker Søren Wormslev. - På selve valgaftenen satser vi på at være et online ”second screen” til de landsdækkende valgudsendelser, hvor vi på mobilen banker på, så nordjyderne bliver opmærksomme på, at vi enten sender live eller har en helt aktuel nordjysk analyse af valgets gang, siger Anders Leonhard Jensen. Dagen efter kan du følge valgets resultater fra tidlig morgen både på TV og på tv2nord.dk. Over middag dagen derpå sender vi blandt andet live fra det traditionsrige arrangement på P4 Nordjylland, hvor valgets nordjyske vindere og tabere møder op til valgflæsk. -	Vi glæder os til at tage fat og guide nordjyderne igennem de kommende valguger. Vi håber, at det bliver både oplysende og underholdende, slutter Anders Leonhard Jensen.

Opsummering:
TV2 Nord glæder sig til at være med til at fejre demokratiets fest og klæde nordjyderne på til at sætte krydset 1. november.